A Bizottság 616/72/EGK rendelete
(1972. március 27.)
az olívaolajra alkalmazandó export-visszatérítések és lefölözések alkalmazására vonatkozó részletes szabályokról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 2727/71/EGK rendelettel [1] módosított, az olaj- és zsírpiac közös szervezésének létrehozásáról szóló, 1966. szeptember 22-i 136/66/EGK tanácsi rendeletre [2],
tekintettel az olajok és a zsírok Közösség és Görögország közötti kereskedelméről szóló, 1966. október 27-i 162/66/EGK tanácsi rendeletre [3],
tekintettel a legutóbb a 444/72/EGK rendelettel [4] módosított, az olívaolajra alkalmazandó export-visszatérítésekről és lefölözésekről szóló, 1967. június 27-i 171/67/EGK tanácsi rendeletre [5],
mivel az export-visszatérítési rendszer megfelelő alkalmazásának biztosítása céljából a csak igen kis mennyiségben előállított és forgalmazott, magas szabad zsírsavtartalmú olajokat ki kell zárni a visszatérítésből; mivel ugyanebből a célból a közös vámtarifa 15.07 A. II. alszámát fel kell osztani szűz olívaolajra és az ugyanezen alszám alá tartozó egyéb olajokra;
mivel ahhoz, hogy az exportlefölözés valóban hatékony legyen, szükséges, hogy az összege megegyezzen az 171/67/EGK rendelet 10. cikkének (2) bekezdésében rögzített összegek maximális értékével; mivel azonban a lefölözést csak akkor szabják ki, ha a finomítatlan olívaolajra vonatkozó CIF-ár és a tervezett piaci ár közötti különbség eredményeként az export zavarokat okozhatna a Közösség piacán;
mivel tekintve, hogy a világpiaci ártrendek a kis tartályokban kiszerelt hagyományos export mértékét nem befolyásolják jelentősen, az ilyen export esetén rendelkezni kell a lefölözés alóli mentesítésről; mivel azonban a legalacsonyabb csomagolási költségeket meghaladó értékű mentesség ösztönzést adhat a kis tartályokban kiszerelt spekulatív exportra; mivel a mentességet ezért e költségek szintjére kell korlátozni;
mivel az e rendeletben előírt rendelkezések összhangban vannak az Olaj- és Zsírpiaci Irányítóbizottság véleményével,
ELFOGADTA EZT A RENDELETET:
1. cikk
Export-visszatérítés csak olyan olívaolajra nyújtható, amelynek szabad zsírsavtartalma olajsavban kifejezve 100 grammra vetítve nem több 30 grammnál.
2. cikk
Az export-visszatérítés nyújtása céljából a közös vámtarifa 15.07 A. II. alszáma alá tartozó termékeket a következők szerint kell tovább bontani:
- 15.07 A. II. a): szűz olívaolaj,
- 15.07 A. II. b): egyéb.
3. cikk
Az olívaolajra érvényes exportlefölözések összege megegyezik a 171/67/EGK rendelet 10. cikke (2) bekezdésének alkalmazásából adódó legmagasabb összegekkel.
A 2. cikk első francia bekezdésében említett, a közös vámtarifa 15.07 A. I. alszáma és 15.07 A. II. a) alszáma alá tartozó olívaolaj exportja 5 kg nettósúlyt meg nem haladó közvetlen csomagolás esetén az exportra kerülő olaj nettó 100 kg-jára 7 elszámolási egység összegű lefölözés alól mentesül.
4. cikk
(1) A Bizottság exportlefölözést állapít meg, ha a 171/67/EGK rendelet 10. cikke (2) bekezdésének első albekezdésében említett különbség 100 kg-ra legalább 2,5 elszámolási egység. Ezeket a lefölözéseket a Közösség piacának stabilitásához szükséges gyakorisággal úgy állapítják meg, hogy azok hetente legalább egyszeri alkalmazása biztosított legyen.
(2) Az (1) bekezdés rendelkezéseinek függvényében a korábban megállapított exportlefölözéseket kell továbbra is alkalmazni akkor, ha az (1) bekezdésben említett különbség kiszámítására alkalmazott tényezők eltérései a fenti lefölözések esetén 100 kg-ra vetítve 0,50 elszámolási egységnél kisebb növekedéssel vagy csökkenéssel járnak.
(3) Amint a fenti lefölözések megállapítására sor kerül, a Bizottság értesíti a tagállamokat az exportra kerülő olaj 100 kg-ját terhelő exportlefölözés összegéről.
5. cikk
A 2219/70/EGK [6] rendelettel módosított, az olívaolajra alkalmazandó export-visszatérítések és lefölözések alkalmazására vonatkozó részletes szabályokról szóló, 1969. január 27-i 154/69/EGK bizottsági rendelet [7] hatályát veszti.
6. cikk
Ez a rendelet 1972. április 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1972. március 27-én.